Covid-19: KZN-bruidspaar, gaste in vangwa oor bruilof tydens afsondering | Maroela Media
Die bruidspaar én die pastoor wat die seremonie waargeneem het, is onder die 50 mense wat by die troue aangekeer is. (Foto: Facebook)
'n Bruid, haar bruidegom en tientalle gaste is die afgelope naweek by 'n troue naby Richardsbaai in KwaZulu-Natal in hegtenis geneem nadat hulle die bepalings van die staat van algehele afsondering verontagsaam het.
Die Umhlathuze-munisipaliteit het in 'n verklaring gesê die polisie het altesaam 50 mense by die troue in eNseleni in hegtenis geneem vir oortredings van die Wet op Nasionale Rampbestuur.
Die pastoor wat die seremonie waargeneem het, is onder diegene wat in hegtenis geneem is.
Die munisipaliteit het gesê die bruidspaar gaan hulle wittebrood nou onder streng borgtogvoorwaardes deurbring.
Die weermag en polisie het op die bruilof toegeslaan. (Foto: Facebook)
Almal wat die bruilof bygewoon het, is na die eMpangeni-polisiestasie geneem waar die sake teen hulle aangeteken is en reëlings getref is sodat hulle op borgtog vrygelaat kan word. Die sake teen hulle sal ná die afsonderingstydperk aangehoor word.
Die munisipaliteit het gesê nóg 17 mense is ook vir verskillende oortredings van die Rampbestuurswet en oortredings van die afsonderingbevel aangekeer.
Ses van hulle het alkohol verkoop, sewe was onwettige immigrante en nog vier het piekniek in 'n park in die stad gehou. Wetstoepassers moes verskeie motorwasondernemings beveel om hul bedrywighede te staak en voetgangers is aangesê om terug te keer huis toe nadat hulle nie voldoende redes kon verskaf oor waarom hulle op straat is nie.
"Ons doen 'n beroep op almal om die virus ernstig op te neem en saam met die regering te werk om dit te beveg voordat dit onder die hele nasie verwoesting saai. Die getal mense wat die virus opdoen styg skerp en ons begin nou in ons eie land sien hoe mense sterf," het Mduduzi Mhlongo, die stad se burgemeester, gesê.
Mhlongo het gesê mense hou in die algemeen by die bepalings van die afsonderingstydperk. Die groot uitdaging was tussen Maandag en Vrydag, toe duisende begunstigdes van maatskaplike toelae dorpe en winkelsentrums binnegevaar het.
Ek persoonlik neem die virus situasie baie ernstig op! Maar sou dit nie wonderlik wees as ons polisie SO kon konsentreer op die inhegtenisname van 'regte misdadigers' ook nie?
Baie bemoedigend om te sien dat van die polisie die situasie ernstig opneem en die inperking reels toepas,ek kan duidelik in my buurt sien soos die tyd aangaan beweeg die mense vir welke rede ookal meer en meer rond.
Ek sien hierdie arrestasies werklik as belaglik. Daar was slegs 50 gaste soos die wet bepaal. Daar was slegs die bruidspaar en prediker ekstra. Wat van die duisende mense wat die wet oortree in die townships? Is hulle bo die wet verhewe? Hier was nou net 'n persoon by my woning wat vir kos bedel. Hy dwaal in die strate rond sonder dat hy gekonvonteer word. Ek was die afgelope week slegs een keer uit om kruideniers te koop met masker en handskoene, die toet. Ek het honderde mense in ons klein dorpie gesien wat die wet oortree. Daar is… Lees meer »
Mag hierdie 'n boodskap uitstuur vr die res wat dink die inperkingsregulasies is 'n grap.
ek sien die oortreders is "our people". vreemd dat hulle gevang is. vang our people dan nou our people?